Den siktede mannen kom ifølge forsvarer Cato Johannessen til Norge som asylsøker for rundt åtte måneder siden.

Han ble lørdag pågrepet og siktet for en voldtekt i Eidsvoldgata i Lillestrøm natt til lørdag.

Mandag ble mannen framstilt for varetektsfengsling.

– Han blir varetektsfengslet i fire uker, forteller politiadvokat Kristine Kiær.

– Er mannen tidligere dømt?

– Det kan jeg ikke kommentere, sier Kiær.

Hun vil av hensyn til etterforskningen heller ikke gi flere opplysninger knyttet til siktede eller saken på nåværende tidspunkt.

LES OGSÅ: Siktet for voldtekt

Erkjenner seg ikke skyldig

Johannessen opplyser at hans klient erkjenner seg ikke skyldig.

– Han anker ikke, men har tatt betenkningstid, opplyser Johannessen.

Utover det ønsker ikke forsvareren å uttale seg ytterligere.

Fornøyd med resultatet

Også kvinnens bistandsadvokat, Ole Edward Hagen, forteller at de mener resultatet av fengslingsmøtet var riktig.

Ellers ønsker han ikke å komme med flere kommentarer.

Hagen har tidligere fortalt at hans klient opplevde hendelsen som skremmende og dramatisk, og at hun er preget av det som skal ha skjedd.